SKRIFTLIG FORESPØRGSEL P-0826/02

af Maurizio Turco (NI) til Kommissionen

(18. marts 2002)

Om: Oplysninger med status over de af OLAF foretagne undersøgelser

I forbindelse med de aktiviteter, der henhører under Det Europæiske Kontor til Bekæmpelse af Svig, OLAF, anmodes Kommissionen om at forelægge en oversigt over de undersøgelser, der er afsluttet og påbegyndt i perioden januar/december 2001 og i 2002.

For hver undersøgelse bedes følgende oplyst:

- den pågældende institution;

- datoen for påbegyndelsen og, i påkommende tilfælde, for sagens afslutning, omfanget af den formodede svig og, i påkommende tilfælde, for den konstaterede svig;

- hvilke initiativer, der er taget i forbindelse med de afsluttede undersøgelser, hvor der er konstateret svig til skade for de europæiske institutioner.

Svar afgivet på Kommissionens vegne af Michaele Schreyer

(6. maj 2002)

I henhold til artikel 12, stk. 3, i Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 af 25. maj 1999(1) skal direktøren for OLAF regelmæssigt aflægge rapport til Europa-Parlamentet, Rådet, Kommissionen og Revisionsretten om resultaterne af kontorets undersøgelser under overholdelse af undersøgelsernes fortrolighed, de berørte personers legitime rettigheder og i givet fald de nationale bestemmelser vedrørende retslige procedurer.

Ifølge ovennævnte retsakter skal direktøren for OLAF afgive sådanne oplysninger enten på ad hoc-basis, dvs. når det gælder Parlamentet til Budgetkontroludvalget, eller i OLAF's årlige aktivitetsrapport for perioden 1. juni-31. maj, der indeholder en statistisk oversigt over sager, der i dette tidsrum evalueres, undersøges eller afsluttes.

Hvad angår sager, der i perioden 1. januar 2001-31. maj 2001 blev evalueret, undersøgt eller afsluttet, skal Kommission henvise det ærede medlem til OLAF's årlige aktivitetsrapport for perioden 1. juni 2000-31. maj 2001. Med hensyn til sager, der i tidsrummet fra 1. juni 2001 til dato er blevet evalueret, undersøgt eller afsluttet, kan Kommissionen oplyse det ærede medlem om, at OLAF's årlige aktivitetsrapport for perioden 1. juni 2001-31. maj 2002 offentliggøres først på efteråret 2002.

Med hensyn til det ærede medlems anmodning om at få oplyst navnet på den institution, som er genstand for en undersøgelse, samt dato for sagens påbegyndelse, kan OLAF ikke viderebringe sådanne oplysninger, da det kunne ødelægge de igangværende undersøgelser eller krænke rettighederne for de økonomiske aktører eller enkeltpersoner, som er blevet eller er i færd med at blive undersøgt med henblik på afsløring af uregelmæssigheder.

Hvis det fastslås, at en økonomisk aktør har overtrådt en bestemmelse i fællesskabslovgivningen, og dette skader De Europæiske Fællesskabers almindelige budget eller budgetter, der forvaltes af De Europæiske Fællesskaber, skal medlemsstaterne på vegne af Fællesskabet, eller i tilfælde af direkte finansiering, Kommissionen inddrive uretmæssigt udbetalte beløb og kan under visse omstændigheder pålægge administrative sanktioner. OLAF skal endvidere i overensstemmelse med de nævnte forordninger indbringe sagen for de nationale kompetente myndigheder, som kan indlede en straffesag.

(1) EFT L 136 af 31.5.1999.